**Notă informativă**

**la proiectul legii pentru modificarea şi completarea Codului cu privire la ştiinţă şi inovare al Republicii Moldova**

**nr. 259-XV din 15.07.2004**

 Proiectul legii pentru modificarea şi completarea Codului cu privire la ştiinţă şi inovare al Republicii Moldova nr. 259-XV din 15.07.2004 a fost elaborat în scopul realizării obiectivului stipulat înProgramul de activitate al Guvernului pe anii 2016-2018 - „reformarea guvernării sistemului naţional de cercetare ştiinţifică, dezvoltare tehnologică şi inovare în vederea adoptării unui model mai deschis, incluziv şi transparent”.Îndeplinirea sarcinii respective, prin modificarea şi completarea Codului cu privire la ştiinţă şi inovare, este prevăzută de *Planul de acţiuni pentru implementarea Acordului de Asociere Republica Moldova-Uniunea Europeană în perioada 2014-2016*, aprobat prin Hotărîrea Guvernului nr. 808 din 07.10.2014, Foaia de parcurs pentru ameliorarea competitivităţii, aprobată prin Hotărîrea Guvernului nr. 4 din 14.01.2014,

*Strategia inovaţională a Republicii Moldova pentru perioada 2013-2020 „Inovaţii pentru competitivitate”*, aprobată prin Hotărîrea Guvernului nr. 952 din 27.11.2013 (în continuare Strategia inovaţională) şi *Strategia de cercetare-dezvoltare a Republicii Moldova pînă în 2020,*  aprobată prin Hotărîrea Guvernului nr. 920 din 07.11.2014 (în continuare Strategia CD).

În prezent, în Republica Moldova activităţile în domeniile cercetare-dezvoltare, inovare şi transfer tehnologic influenţează nesemnificativ evoluţia economiei reale. Conexiunea dintre cercetare, educație şi mediul de afaceri este foarte slabă. În consecinţă, economia autohtonă reprezintă, în mare parte, un model de dezvoltare care nu este bazat pe competențe și inovații.

Una din cauzele principale a existenţei acestei situaţii este cadrul legislativ neadecvat, care pune accentul mai mult pe generarea cunoştinţelor şi rezultatelor ştiinţifice, şi mai puţin pe asimilarea acestora de către economie şi societate.

Totodată, conform Codului cu privire la ştiinţă şi inovare, Academiei de Ştiinţe a Moldovei (*în continuare -* AŞM) îi sînt delegate competenţele Guvernului în sfera cercetării-dezvoltării şi inovării, aceasta fiind responsabilă de elaborarea, implementarea, finanţarea, monitorizarea, evaluarea impactului politicilor în domeniile CD şi ITT, precum şi de raportarea către Guvern şi public.

 În urma analizei cadrului legislativ-normativ în domeniile CD şi ITT, experţii străini şi locali au menţionat asemenea deficienţe ale managementului domeniilor date cum ar fi:

 - efectuarea cercetărilor ştiinţifice care, în mare parte, nu sînt orientate pentru soluţionarea problemelor economiei naţionale;

 - alocarea surselor financiare bugetare în mod prioritar instituţiilor subordonate acreditate ale AŞM, inclusiv finanţarea instituţională fără a ţine seama de performanţele activităţii acestora şi fără concurs;

 - utilizarea de către evaluatorii proiectelor şi programelor prezentate la concurs pentru finanţarea din bugetul de stat, a unei metodologii imperfecte care permite ca unul şi acelaşi proiect să fie apreciat în mod diferit, în dependenţă de persoana care evaluează proiectul;

 - lipsa indicatorilor prestabiliţi pentru evaluarea rezultatelor implementării programelor şi proiectelor de cercetare-dezvoltare;

 - insuficienţa personalului de înaltă calificare care ar genera progrese în cadrul unităţilor economice sau instituţiilor din domeniile CD şi ITT;

 - structura instituţională şi infrastructura de cercetare şi inovare subdezvoltată etc.

 Deficienţele expuse au condus la situaţia în care sînt insuficient finanţate programele de stat şi proiectele de inovare şi transfer tehnologic. În ultimii ani, pentru proiectele de inovare şi transfer tehnologic se utilizează doar în jur de 2% din suma totală alocată, această stare de lucruri fiind relevată atît de către experţii locali, cît şi de către cei străini. Din mijloacele financiare prevăzute în Legea bugetului de stat pentru anii 2011-2015 pentru compartimentul „Ştiinţă şi inovare”, mai mult de 50% (de la 50,7% până la 61,8% în diferiţi ani) sunt mijloace pentru cheltuieli de personal a organizaţiilor din sfera ştiinţei şi inovării.

Proiectul de lege pentru modificarea şi completarea Codului cu privire la ştiinţă şi inovare elaborat de Ministerul Economiei în colaborare cu Ministerul Educaţiei şi AŞM, urmăreşte, prin reforma instituţională şi distribuirea clară a atribuţiilor între instituţiile de stat, atingerea unor asemenea obiective stipulate în Strategia inovaţională şi Strategia CD cum ar fi:

 - separarea funcţiilor de elaborare de cele de implementare a politicilor în domeniile cercetare-dezvoltare, inovare şi transfer tehnologic;

 - descentralizarea procesului de determinare a priorităţilor în domeniile cercetare-dezvoltare, inovare şi transfer tehnologic;

 - liberalizarea condiţiilor de acces la fondurile publice pentru finanţarea programelor şi proiectelor din domeniile respective, inclusiv prin crearea mediului concurenţial şi finanţarea programelor şi proiectelor în baza indicatorilor de performanţă;

 - schimbarea principiilor de finanţare a cercetării, punînd accentul pe finanţarea programelor şi proiectelor selectate prin concurs;

- evaluarea externă şi certificarea organizaţiilor din domeniile cercetare-dezvoltare, inovare şi transfer tehnologic, inclusiv a instituţiilor superioare de învăţămînt avînd în vedere promovarea şi valorificarea excelenţei ştiinţifice, evidenţierea în prim plan a impactului economic şi social al activităţii acestora;

- atestarea cadrelor ştiinţifice şi ştiinţifico-didactice de înaltă calificare, în bază criteriilor de meritocraţie şi performanţă etc.

Elaborarea proiectului de lege în cauză a fost precedată de un şir de consultări în cadrul grupului de lucru mixt organizat la nivel de viceprim-ministru, precum şi în cadrul consultărilor dintre reprezentanţii Ministerului Economiei, Ministerului Educaţiei, AŞM. De asemenea, s-au luat în considerare şi recomandările prealabile ale experţilor europeni care, în cadrul unui exerciţiu de evaluare aprobat de către Directorul General pentru Cercetare şi Inovare al Comisiei Europene au efectuat recent evaluarea domeniilor cercetare-dezvoltare, inovare şi transfer tehnologic din Republica Moldova. În rezultatul consultărilor a fost elaborat conceptul de reformare instituţională a domeniilor cercetare-dezvoltare, inovare şi transfer tehnologic. Concepţia a luat în considerare prevederile documentelor de politici nominalizate mai sus, precum şi ale Codului educaţiei, care a stat la baza proiectului de lege pentru modificarea şi completarea Codului cu privire la ştiinţă şi inovare.

Astfel, proiectul legii prevede crearea Autorităţii naţionale cercetare-dezvoltare şi inovare, care se va numi Agenţia Naţională pentru Cercetare-Dezvoltare, Inovare şi Transfer Tehnologic (*în continuare* - ANCDITT). Una din funcţiile de bază a ANCDITT va fi îndeplinirea atribuţiilor legate de procesele de finanţare a instituţiilor în domeniile CD şi ITT. Alocaţiile financiare bugetare vor fi prevăzute pentru două fonduri - Fondul pentru cercetare-dezvoltare (*în continuare* - Fondul CD) şi Fondul pentru inovare şi transfer tehnologic (*în continuare* - Fondul ITT), administrarea cărora se va efectua de către Consiliul de administrare a Fondului CD şi Fondului IT (în continuare – Consiliul de administrare) ce urmează să fie creat. Componenţa Consiliului de administrare va permite luarea imparţială a deciziilor.

ANCDITT, prin intermediul aparatului administrativ, va lansa concursurile pentru selectarea programelor şi proiectelor, va înregistra propunerile de proiecte şi programe în domeniile CD şi ITT prezentate pentru participare la concurs în scopul finanţării şi va decide în privinţa expertizării acestora. De asemenea, ANCDITT va elabora propriile proiecte şi va examina proiectele prezentate de instituţiile interesate privind finanţarea instituţională a organizaţiilor din sfera CD şi ITT şi le va înainta Consiliului de administrare pentru aprobare.

În baza programelor şi proiectelor selectate de către Consiliul de administrare şi a deciziilor acestuia, ANCDITT va elabora propuneri pentru proiectul bugetului de stat privind finanţarea domeniilor vizate, care vor fi prezentate Ministerului Finanţelor.

Proiectul legii mai prevede, că ANCDITT, prin intermediul Comisiei de evaluare externă şi acreditare, va organiza evaluarea în vederea acreditării a organizaţiilor din domeniile CD şi ITT, cu excepţia instituţiilor superioare de învăţămînt, care vor fi evaluate şi acreditate de către Agenţia Naţională de Asigurare a Calităţii în Învăţămîntul Profesional (ANACIP) sau de către o altă agenţie de evaluare a calităţii, înscrisă în Registrul European pentru Asigurarea Calităţii în Învăţămîntul Superior (EQAR). Astfel, va fi depăşită actuala situaţie în care instituţiile superioare de învăţămînt trebuie să treacă două evaluări şi acreditări, una - organizată de către ANACIP şi alta - organizată de către Consiliul Naţional pentru Atestare şi Acreditare.

ANCDITT va exercita şi alte atribuţii expuse în proiectul de lege şi Regulamentul ANCDITT care va fi elaborat în baza legii.

Pentru evaluarea şi atestarea cadrelor ştiinţifice şi ştiinţifico-didactice de înaltă calificare, conform proiectului legii în cauză, va fi creat Consiliul Naţional pentru Atestare (CNA), subordonat Ministerului Educaţiei.

În corespundere cu Strategia inovaţională, proiectul legii prevede crearea Consiliului interministerial pentru coordonarea politicilor în domeniile cercetare-dezvoltare, inovare şi transfer tehnologic (*în continuare* - Consiliul Interministerial).

 Consiliul Interministerial va coordona politicile în domeniile CD şi ITT, inclusiv va promova Programele de Stat şi proiectele de importanţă naţională în domeniile CD şi ITT, va propune Guvernului candidaturile pentru numirea în funcţiile de director şi vicedirector al ANCDITT. În componenţa Consiliului interministerial vor fi incluse persoane cu funcţii de răspundere.

 Codul cu privire la ştiinţă şi inovare în vigoare, practic, ignoră rolul ministerelor care au ca funcţie de bază dezvoltarea ramurilor respective ale economiei. Evident, că fără de aplicarea noilor cunoştinţe, noilor tehnologii, o dezvoltare adecvată nu poate fi asigurată. În acest context, proiectul legii prevede atribuirea ministerelor a funcţiei de elaborare a politicilor în domeniile CD şi ITT în ramurile care le administrează. Ministerului Economiei îi va reveni rolul de integrator al politicilor sectoriale, aşa cum prevede Strategia inovaţională.

 Conform Strategiei CD, AŞM trebuie să revină la statutul de coordonator al cercetărilor ştiinţifice fundamentale şi consultant ştiinţific al autorităţilor publice. În acest scop, conform proiectului legii, AŞM va fi reorganizată în instituţie publică de interes naţional cu funcţiile de coordonare şi promovare a activităţilor ştiinţifice, de consultare ştiinţifică a autorităţilor publice**.**

Se prevede, că Organul executiv al AŞM va fi Prezidiul Academiei de Științe, care va activa în baza unui regulament aprobat de Adunarea generală, aceasta fiind Organul reprezentativ suprem al AŞM. Adunarea Generală va întruni membrii secţiilor ştiinţifice.

Analizînd prevederile actualului Cod constatăm, că acesta nu face diferenţă între domeniul CD şi domeniul ITT. Divizarea clară a tipurilor de programe şi proiecte respectiv, din domeniul CD şi din domeniul ITT, va permite direcţionarea mijloacelor financiare bugetare pe domenii concrete şi eliminarea distorsiunilor actualmente existente în sistemul de finanţare a sferei ştiinţei şi inovării (fapt menţionat mai sus în prezenta Notă). Pentru a realiza acest obiectiv, este necesară o modificare esenţială a noţiunilor utilizate. Proiectul prevede introducerea unor noţiuni clare prin care va fi posibil de divizat şi stabilit tipurile de programe şi proiecte, sau părţile componente ale acestora (componenta CD şi componenta ITT), precum şi scopurile acestora. Totodată, va fi creată premisa pentru a repartiza mijloacele financiare publice conform gradului de importanţă şi relevanţă a proiectelor, în mod transparent.

Pe lîngă cele remarcate, proiectul legii prevede eliminarea unor suprapuneri şi repetări existente în mai multe articole ale Codului, eliminarea incertitudinelor generate de utilizarea unor asemenea sintagme cum ar fi “în vederea”, “orientate spre”. S-a luat în considerare faptul, că în cazul definirii activităţilor, anume scopul şi obiectivele care urmează să fie atinse prin desfăşurarea acestora, redă elocvent esenţa lor.

Proiectul de lege dat, devenind lege, va crea premise pentru utilizarea eficientă a fondurilor publice destinate domeniilor CD şi ITT. Divizarea fondurilor pe domeniile nominalizate va permite ca alocarea mijloacelor financiare să se efectueze pentru programe şi proiecte cu indicatori bine determinaţi, cu beneficiari identificaţi, în baza concursurilor de performanţă. Cercetătorii vor fi orientaţi spre soluţionarea problemelor reale cu care se confruntă economia naţională şi societatea. Va fi esenţial extins şi îmbunătăţit accesul la finanţele publice al persoanelor fizice şi juridice care intenţionează să implementeze proiecte de cercetare-dezvoltare, inovare şi transfer tehnologic. Prin excluderea birocratismului excesiv, redistribuirea funcţiilor de atestare a personalului ştiinţific şi ştiinţifico-didactic, (această activitate va fi monitorizată de către Ministerul Educaţiei) va fi asigurată evaluarea şi atestarea conformă practicii europene.

 Adoptarea legii pentru modificarea şi completarea Codului cu privire la ştiinţă şi inovare al Republicii Moldova nr. 259-XV din 15.07.2004 nu va cauza cheltuieli suplimentare, deoarece reorganizările preconizate vor permite redirecţionarea surselor financiare devenite disponibile în urma lichidării unor asemenea structuri cum ar fi: Consiliul Naţional pentru Atestare şi Acreditare, Consiliul Suprem pentru Ştiinţă şi Dezvoltare Tehnologică, Agenţia pentru Inovare şi Transfer Tehnologic. De asemenea, vor fi optimizate cheltuielile pentru finanţarea instituţională.

 **Viceprim-ministru,**

 **ministrul economiei Octavian CALMÎC**